钦定古今图书集成/明伦汇编/官常典/第684卷 > 富直柔
## 钦定古今图书集成/明伦汇编/官常典/第684卷 > 富直柔

按《宋史》本传：“直柔，字季申，宰相弼之孙也。以父任补官，少敏悟，有才名。靖康初，晁说之奇其文，荐于朝，召
赐同进士出身，除秘书省正字。建炎二年，召近臣举
所知，礼部侍郎张浚以直柔应诏，授著作佐郎，寻除
礼部员外郎、起居舍人，迁右谏议大夫。范致虚自谪
籍中召入，直柔力言致虚不当复用，出知鼎州，迁给”
事中。医官、团练使。王继先以覃恩转防御使，法当回
授，得旨特与换武功大夫。直柔论继先以计换授，既
授之后，转行官资，除授差遣，更无所碍。且武功大夫
惟有战功、历边任、负材武者乃迁，不可以轻授。上谓
宰相范宗尹曰：“此除出自朕意，今直柔抗论，朕屈意
从之，以伸直言之气。”四年，迁御史中丞。直柔请罢右
司侯延庆，而以苏迟代之。上曰：“台谏以拾遗补过为
职，不当荐某人为某官。”于是延庆改礼部员外郎，而
迟为太常少卿。十月，除端明殿学士、签书枢密院事。
故事，签书有以员外郎为之，而无三丞为之者，中书
言非旧典。时直柔为奉议郎，乃特迁朝奉郎。自是，寄
禄官三丞除二府者迁员外郎，自直柔始。遂为例。绍
兴元年，诏礼部、太常寺讨论隆祐太后册礼，范宗尹
曰：“太母前后废斥，实出章惇、蔡京，人皆知非二圣之
过。”直柔曰：“陛下推崇隆祐，天下以为当然，人亦不以
为非。哲庙与上皇意，愿陛下勿复致疑。”乃命礼官讨
论典礼。既而王居正言：“太后隆名定位，已正于元符，
宜用《钦圣诏》奉告天地宗庙，其典礼不须讨论。”议遂
定。上虞县丞娄寅亮上书言：“宗社大计，欲选太祖诸
孙伯字行下，有贤德者视秩亲王，使牧九州，以待皇
嗣之生，退处藩服。”疏入，上大叹悟。直柔从而荐之，召
赴行在，除监察御史。于是孝宗立为普安郡王，以寅
亮之言也。除同知枢密院事。侍御史沈与求论直柔
附会辛道宗、永宗兄弟得进，并论其所荐右司谏韩
璜。先是，直柔尝短吕颐浩于上前，颐浩与秦桧皆忌
之，由是二人俱罢，璜责监浔州酒税，而直柔以本官
提举洞霄宫。六年，丁所生母忧。起复资政殿学士、知
镇江府，辞不赴。起知衢州。以失入死罪，落职奉祠，寻
复端明殿学士。徜徉山泽，放意吟咏，与苏迟、叶梦得
诸人游，以寿终于家。